Jette Bang

Jette Bang (født 4. februar 1914 på Frederiksberg; død 16. februar 1964 i København) var uddannet fotograf og gjorde sig især bemærket med sine mange dokumentarfilm om Grønland. Her kom hun tæt ind på livet af særligt kvinder og børn og dokumenterede den traditionelle fangerkultur, der var under afvikling. Jette Bang dokumenterede i 1930'erne og 40'erne et Grønland, der var ved at forsvinde til fordel for modernisering og europæisering.

Jette Bang blev født i 1914 og voksede op på Christianshavn i nærheden af Grønlands Handels Plads, hvor hun kunne følge Grønlandsbådene sejle ind og ud. Hun kom fra det bedre borgerskab – faren var tobakshandler – og færdedes i kulturradikale kredse. Bang tog sproglig studentereksamen, læste filosofikum i Paris og kom i 1933 i lære som fotograf i reklamebureauet Jonals Co.

Som 22-årig nyuddannet fotograf satte Jette Bang sig for at gennemfotografere Grønland. Mellem 1936 og 1962 var hun i Grønland syv gange. Det resulterede i 21 dokumentarfilm, fire bøger og over 11.000 stillfotos, som var med til at åbne danskernes øjne for Grønland og cementerede Jette Bangs talent, der var en kombination af en æstetisk sans for billedkomponering, etnografisk nysgerrighed og menneskelig sensitivitet, der fik beboerne til at åbne sig for hendes kamera. Som hovedværker står stillbillederne fra hendes første rejse i 1936 og farvefilmen "Inuit" fra 1940.

Grønlandsture 
Som udlært i 1936 ansøgte hun Grønlands Styrelse om at foretage fotografiske studier i Grønland. Hun fik tilladelse til rejsen – der var indrejseforbud dengang – men på egen regning. Efter otte måneders rejse langs den grønlandske vestkyst, hvor hun tog del i de lokales liv på afsides bopladser, kom hun hjem med 2600 stillfotos, der dokumenterede den gamle fangerkultur. 400 fotos blev i 1937 udstillet på Kunstindustrimuseet, og 190 udkom i bogen "Grønland" i 1940. Statsminister Thorvald Stauning var både protektor for udstillingen og skrev forord til bogen, og historien om den 22-årige kvinde, der rejste alene til Grønland og begik så stor en kunstnerisk og etnologisk bedrift, vakte opsigt i pressen.

På sin næste rejse i 1937 optog hun sin første film, "Den yderste ø", der gik tabt. Hun fik dog en ny chance året efter, da Grønlands Styrelse gav hende til opgave at optage en film, der skulle promovere Danmarks kolonipolitik på den internationale Polarudstilling i Bergen i 1940 (den blev siden aflyst på grund af Anden Verdenskrig). Bang fik grundige anvisninger i, hvad hun skulle optage, da Grønlands Styrelse ønskede at formidle sit budskab om, at den teknologiske og sociokulturelle udvikling var nødvendig for Grønland.

Jette Bang var derimod mere fascineret af den traditionelle levevis end moderniseringen og fokuserede på inuitlivet i den barske natur med fiskeri, hundeslæder, kajakker, trommedans, sæljagt, skindrens og kødtilberedning. Bang beundrede den oprindelige livsform, som var vigtig for hende at indfange, inden den gik tabt.

I dagbogen 30.000 Kilometer i Sneglefart fra 1941 skrev Jette Bang:

Jette Bangs optagelser i 1938-39 resulterede i Danmarks første farvefilm "Inuit", der anses som en filmisk og kulturhistorisk milepæl.

"Hun var fotografen, der gav os Grønland," konkluderede Informations nekrolog ved hendes tidlige død af kræft i 1964.

Fokus på kvinder og børn 
Grønland var hidtil blevet dokumenteret gennem mandlige polarforskeres farlige ekspeditioner og mændenes jægerkultur. Det var nyt, at Jette Bang blev hjemme i hytterne med kvinderne og børnene og fokuserede på deres hjemmeliv, arbejde og relationer. Her mente hun selv at have en fordel som kvinde. "Jeg lærte, at der består et særligt frimureri mellem kvinder tværs over alle ydre forskelligheder. Det var en nyttig viden, den har senere bragt mig ind i fremmede huse og telte, hvor jeg har ønsket adgang," har hun sagt.

I dagbogen "30.000 Kilometer i Sneglefart" fortæller Jette Bang om, hvordan hun tog del i beboernes hverdagsliv og eksempelvis lærte "vinterflænsning" – endda så godt at hun fik at vide af stedets dygtigste fanger, at hun kunne blive en god fangerkone.

"Bortset fra den personlige tilfredsstillelse ved at have tilegnet mig en færdighed, var det af en vis praktisk betydning, at jeg satte mig ind i de forskellige arbejder ved garnsætning, flænsning osv., da det hjalp mig til at fotografere tingene korrekt," skriver hun.

Det var vigtigt for Bang at blive en naturlig del af de lokales dagligdag og klare sig uden for mange særlige hensyn for at kunne bevæge sig ubemærket og derved "fange det ægte Grønland". For at bryde isen havde hun et særligt trick i ærmet: Hun bød sine objekter på en cigaret. Derfor ser man mange af de fotograferede ryge på billederne.

Litteratur 
 Freja Dam: Jette Bang, Fotografen, der gav os Grønland
 Leise Johnsen: Jette Bang (2014)
 Jette Bang: 30.000 kilometer i sneglefart (1941)

Eksterne henvisninger 
 
 
 
 Arktisk Instituts hjemmeside: biografi på www.arktiskebilleder.dk
 

Fotografer fra Danmark
Personer døde af kræft